
Republika Hrvatska
Općinski sud u Rijeci
Žrtava fašizma 7, HR-51000 Rijeka
  																   Poslovni broj Kv-1040/2025
																				   Kzd-92/2025-4


R E P U B L I K A  H R V A T S K A

R J E Š E NJ E

	Općinski sud u Rijeci, u vijeću za mladež sastavljenom od sudaca Ksenije Jurković-Šepić kao predsjednice vijeća te Lade Medanić i Danijele Jažić kao članica vijeća, uz sudjelovanje sudske savjetnice Nine Miculinić kao zapisničara, u kaznenom predmetu protiv optuženog Vanje Smojvera, zbog kaznenih djela iz članka 179.a i drugih Kaznenog zakona (Narodne novine broj 125/11., 144/12., 56/15., 61/15., 101/17., 118/18., 126/19., 84/21., 114/22., 114/23., 36/24., dalje: KZ/11), odlučujući o postojanju zakonskih razloga za mjere opreza određene optuženiku, u sjednici izvanraspravnog vijeća održanoj 18. ožujka 2026., 

r i j e š i o  j e

Na temelju članka 98. stavaka 1. i 2. točke 4. i 5. te stavaka 6. i 7., članka 99. stavaka 4. i 5., članka 100. stavka 2. i članka 101. stavka 2. u svezi članka 123. stavak 1. točke 3. Zakona o kaznenom postupku (Narodne novine broj 152/08, 76/09, 80/11, 121/11, 91/12, 143/12, 56/13, 145/13, 152/14, 70/17, 126/19, 80/22, 36/24, 72/25 i 13/26, dalje: ZKP/08) produljuju se mjere opreza određene optuženom Vanji Smojveru rješenjem Općinskog državnog odvjetništva u Rijeci poslovni broj KPz-DO-14/2025 od 25. siječnja 2025., i to:

- mjera opreza zabrane približavanja određenoj osobi te se optuženom zabranjuje približavanje oštećenima Niki Kružić, Dominiku Levaru i Siniši Aleksiću te maloljetnima Andru Kružiću Buneti, Dorianu Vrankoviću i Leniju Smojveru, na razdaljinu bližu od 100 (sto) metara, 

- mjera opreza zabrane uspostavljanja ili održavanja veze s određenom osobom te se optuženom zabranjuje uspostavljati ili održavati izravnu ili neizravnu vezu s oštećenima Nikom Kružić, Dominikom Levarom i Sinišom Aleksićem te  maloljetnima Androm Kružićem Bunetom, Dorianom Vrankovićem i Lenijem Smojverom, 

a optuženi Vanja Smojver se upozorava da, u slučaju nepridržavanja određenih mjera opreza, one mogu biti zamijenjene istražnim zatvorom.


Obrazloženje

1. Optužnicom Općinskog državnog odvjetništva u Rijeci broj KOz-DO-81/2025 od 3. listopada 2025., zaprimljenom 6. listopada 2025., optuženi Vanja Smojver tereti se zbog počinjenja četiri kaznena djela protiv braka, obitelji i djece, od čega jedno kazneno djelo nasilja u obitelji iz članka 179.a KZ/11 i tri kaznena djela povrede djetetovih prava iz članka 177. stavka 2. KZ/11, te tri kaznena djela protiv osobne slobode, od čega dva djela prijetnje iz članka 139. stavka 2. i 3. KZ/11, te jedno djelo prijetnje iz članka 139. stavak 2. KZ/11, a sve u svezi članka 51. KZ/11.

2. Optuženik je u prethodnom tijeku postupka uhićen 23. siječnja 2025., a pušten je na slobodu nakon što mu rješenjem Općinskog državnog odvjetništva u Rijeci poslovni broj KPz-DO-14/2025 od 25. siječnja 2025. određene mjere opreza iz članka 98. stavka 2. točke 4. i 5. ZKP/08, a sve na temelju zakonske osnove iz članka 123. stavak 1. točke 2. i 3. ZKP/08. Rješenje je postalo pravomoćno. 

3. Uvodno citiranom optužnicom predloženo je da se protiv optuženika produlje mjere opreza na temelju zakonske osnove iz članka 123. stavak 1. točke 3. ZKP/08.

4. Odredbom članka 98. stavka 7. ZKP/08 propisano je, između ostalog, da će svaka dva mjeseca, računajući od dana pravomoćnosti prethodnog rješenja o mjeri opreza, tijelo koje je odredilo mjeru opreza prije podizanja optužnice odnosno sud koji vodi postupak, ispitati po službenoj dužnosti postoji li još potreba za mjerom opreza te je rješenjem produljiti ili ukinuti ako više nije potrebna zbog čega je održana sjednica vijeća ovog suda.

5. Vijeće smatra da u odnosu na optuženika egzistiraju razlozi za istražni zatvor opisani odredbom članka 123. stavka 1. točka 3. ZKP/08, ali da se svrha istražnog zatvora i nadalje može ostvariti mjerama opreza opisanim u izreci ovog rješenja. 

6. Osnovanost sumnje da je optuženik počinio kaznena djela za koja se tereti proizlazi iz sadržaja citirane optužnice sada potvrđene rješenjem Općinskog suda u Rijeci poslovni broj Kovm-106/2025 od 19. studenog 2025. i dokaza na kojima se ista temelji čime je ispunjen osnovni uvjet za opstojnost istražnog zatvora iz članka 123. stavka 1. ZKP/08. 

7. Iz podataka kaznene i prekršajne evidencije proizlazi da optuženik nije pravomoćno kazneno i prekršajno osuđivana osoba. 

8. Uvidom u eSpis utvrđeno je da protiv optuženika nisu u tijeku drugi kazneni i prekršajni postupci. 

9. U ovom kaznenom postupku optuženik je osnovano sumnjiv da je počinio sedam kaznenih djela, i to pod točkom 1) u razdoblju od svibnja 2020. do rujna 2024. u Praputnjaku, u stanu na adresi Praputnjak 22, protivno članku 10. Zakona o zaštiti od nasilja u obitelji, u nakani da povrijedi dostojanstvo i ponizi svoju izvanbračnu suprugu Niku Kružić, učestalo ju vrijeđao i ponižavao na način da je imao učestale ljubomorne istupe govoreći joj da koketira sa svima i da ga vara, učestalo joj govorio da ne vrijedi kao žena, da je kurva, lažljiva kurva, glupača, narkomanka, raspala kurva, psovao joj "jebem ti mater šugo, gadiš mi se", govorio joj da će joj uništiti život, da će vidjeti šta je kraval od života, pri čemu je neutvrđenog dana u travnju 2024. bio i fizički nasilan prema njoj na način da dok su se nalazili na terasi obiteljske kuće, potonju najprije verbalno napao a zatim joj zadao pet udaraca otvorenim dlanom u predjelu lica i glave te gurnuo, prilikom čega je potonja na kratko izgubila svijest, a kojim postupanjima je kod imenovane izazvao osjećaj straha, bespomoćnosti, povrede dostojanstva, uznemirenosti i straha za vlastitu sigurnost, zatim pod točkom 2) u razdoblju i na mjestu kao pod točkom 1) pred maloljetnim djetetom svoje izvanbračne supruge Androm Kružićem Bunetom (rođen 7. srpnja 2012.), premda svjestan da time negativno utječe na pravilan psihofizički razvoj djeteta pa na to pristajući, bio psihički i fizički nasilan prema svojoj izvanbračnoj supruzi, a majci djeteta Niki Kružić, na način opisan pod točkom 1) te se neprimjereno ponašao prema djetetu Andri Kružiću Buneti na način da ga je u više navrata tjerao iz kupaonice dok bi se potonji spremao za školu, stalno se ljutio i derao na njega, govorio mu da je retardiran, potom u jednom navratu bacio njegov mobitel o zid i razbio mu igricu, u više navrata ga ismijavao zbog prljavog donjeg rublja, govoreći mu da će svima u školi reći kako i dalje obavlja nuždu u gaće, neutvrđenog dana mu uzeo prljavo donje rublje te mu isto stavio pod vrat dok je Andre jeo svoju užinu, praveći se da mu stavlja podložak za hranjenje beba, pritom ga tjerajući da tako nastavi jesti, a u rujnu 2024. mu govorio da su mu mama i baka kurve te da mu je pretukao majku, čime je kod djeteta izazivao osjećaj tuge, straha i uznemirenosti, zatim pod točkom 3) u razdoblju i na mjestu kao pod točkom 1) te prilikom susreta i druženja s djetetom, kao otac djeteta Doriana Vrankovića (rođenog 23. siječnja 2009.), premda svjestan da time negativno utječe na pravilan psihofizički razvoj djeteta pa na to pristajući, pred potonjim bio psihički i fizički nasilan prema izvanbračnoj supruzi Niki Kružić, na način opisan pod točkom 1), te se neprimjereno ponašao prema djetetu Dorianu Vrankoviću na način da ga je često psovao i vikao na njega, a za Badnjak 2020. ili 2021. godine nasrnuo na njega zbog čega se od straha dijete sakrilo između ormara i stisnulo u oblik fetusa, dok mu je u travnju 2024. rekao da će ga ubiti od batina, čime je kod djeteta izazivao osjećaj straha i uznemirenosti, zatim pod točkom 4) u razdoblju od travnja 2022. do rujna 2024., na mjestu kao pod točkom 1) kao otac djeteta Lenia Smojvera (rođenog 6. travnja 2021.), premda svjestan da time negativno utječe na pravilan psihofizički razvoj djeteta pa na to pristajući, pred potonjim bio psihički i fizički nasilan prema izvanbračnoj supruzi, a majci djeteta Niki Kružić, na način opisan pod točkom 1) te u više navrata zaboravio doći po Lenia u vrtić, čime je kod djeteta izazivao osjećaj straha tuge i uznemirenosti, zatim pod točkom 5) dana 23. siječnja 2025. u Praputnjaku u vremenu od 01,23 sata do 08,03 sata, sa svog broja mobitela 0923778448 putem Vibera, bivšoj izvanbračnoj supruzi Niki Kružić na broj mobitela 0923642128 odaslao poruke sadržaja "jer cu te tesko sranje napravit evo sad imam dokaz za murju, demon Asi probudila ono što si mislila da je demoj je bila mala beba, demonaaaaa, a krvariti cete na prvom mjestu sara i ti, pogotovo ona raspala drolj kija serre po kurcu drugima dok ju jebu", da bi joj zatim uputio i telefonski poziv govoreći pritom da će ju zaklati i da će danas krvariti, a na koji način je kod potonje izazvao osjećaj straha za vlastiti život i tjelesni integritet, zatim pod točkom 6) dana 23. siječnja 2025. u Rijeci, na adresi Branka Blečića 2, sa svojeg mobitela pozivnog broja 0923778448, polubratu Dominiku Levaru na njegov broj mobitela pozivnog broja 0994445687 odaslao SMS poruke sadržaja da će doći i da će ga ozlijediti palicom, da će vidjeti za pola sata i da neće birati koga će udariti te ga potom u nekoliko navrata nazvao na mobitel pritom mu govoreći da će mu doći na radno mjesto i izobličiti ga, da bi nakon toga došao na adresu gdje živi i zvonio da mu se otvore vrata stana, na koji način je kod potonjeg izazvao osjećaj straha za tjelesni integritet, te pod točkom 7) dana 23. siječnja 2025. u Rijeci, na adresi Nike Katunara 6, sa svog broja mobitela 0923778448 Siniši Aleksiću na broj mobitela 0957418358 odaslao poruku sadržaja: "uzmi utoku i to je jedini način da ja sad stanem", potom ga nazvao govoreći da dolazi za 5 minuta, da ima nož i utoku kod sebe i da on sam izabere što će i da se spusti ispred zgrade, da bi nedugo zatim i došao na njegovu adresu te mu zvonio na ulazna vrata, na koji način je kod potonjeg izazvao osjećaje straha za vlastiti život i tjelesni integritet.

10. Dakle, optuženik je osnovano sumnjiv da je počinio sedam kaznenih djela i to nasilja u obitelji i prijetnje počinjene na štetu izvanbračne supruge Nike Kružić, zatim prijetnje na štetu polubrata Dominika Levara, kao i Siniše Aleksića, zatim tri kaznena djela povrede djetetovih prava na štetu maloljetnih Andre Kružića Bunete, Doriana Vrankovića i Lenija Smojvera, i to sve na način da je u dužem vremenskom periodu od četiri godine oštećenu Niku Kružić učestalo verbalno i fizički napadao, od čega nije prezao ni u prisutnosti djece, pri čemu je i djeci govorio uvredljive riječi te se neprimjereno ponašao prema njima, što je sve progrediralo 23. siječnja 2025. kada je Niki Kružić i Siniši Aleksiću uputio prijetnje smrću, a Dominiku Levaru prijetnju da će ga teško tjelesno ozlijediti. Dakle, obzirom na način počinjenja kaznenih djela te brojnost i duljinu protupravnog postupanja, proizlazi da kod optuženika egzistira visok stupanj drskosti, upornosti, ali i agresivnosti u njegovu ponašanju pri čemu od kriminalne aktivnosti optuženik ne preza niti u situacijama kada su tome prisutna maloljetna djeca. Usto, vijeće smatra kako izbor žrtve ovdje svakako nije slučajan već je optuženik očito usmjeren na činjenje kaznenih djela prema članovima svoje najuže obitelji uslijed narušenih obiteljskih odnosa, stoga unatoč činjenici da se radi o kazneno neosuđivanoj osobi, razvidno je da optuženik ne usklađuje svoje ponašanje sa zakonom i općeprihvaćenim društvenim normama, stoga prema mišljenju vijeća sve navedene okolnosti u svojoj ukupnosti ukazuju na postojanje realne opasnosti da bi optuženik na slobodi mogao nastaviti s činjenjem kaznenih djela, odnosno ponoviti ili počiniti teže kazneno djelo, kojim prijeti, zbog čega kod njega opstoje razlozi za istražni zatvor na temelju članka 123. stavka 1. točke 3. ZKP/08.

11. Međutim, kada se ima u vidu da je optuženik kazneno neosuđivana osoba, protiv koje se ne vode drugi kazneni i prekršajni postupci, te da od podnošenja optužnice protiv istoga nisu zaprimane nove kaznene prijave niti izvješća o kršenju određenih mu mjera opreza, pri tome vjerujući da je lišavanje slobode u trajanju od dva dana postiglo određeni odgojni učinak u smislu stvaranja svijesti o posljedicama činjenja kaznenih djela, vijeće smatra da se svrha istražnog zatvora može i nadalje ostvariti primjenom mjera opreza iz članka 98. stavka 2. točaka 4. i 5. ZKP/08 kojima se otklanja iteracijska opasnost koja prijeti od optuženika. 

12. Temeljem svega navedenog ispunjeni su uvjeti za produljenje mjera opreza u smislu odredbe članka 98. stavka 1. i 2. točke 4. i 5. ZKP/08, u svezi članka 123. stavka 1. točke 3. ZKP/08.

13. Valja naglasiti i da će ovo rješenje biti dostavljeno na provedbu nadležnoj policijskoj postaji radi praćenja poštivanja zabrana određenih mjerama opreza, pri čemu se ističe da je na temelju Zakona o izmjenama i dopunama Zakona o kaznenom postupku (Narodne novine broj 36/2024) policija ovlaštena uhititi okrivljenika za kojeg postoje osnove sumnje da je postupio protivno protiv njega određenoj mjeri opreza.

14. Mjere opreza mogu trajati dok za to postoji potreba, a najdulje do izvršnosti presude. Optuženik se upozorava da u slučaju nepridržavanja izrečenih mjera opreza iste mogu biti zamijenjene istražnim zatvorom i bez mogućnosti zamjene jamstvom.

15. S obzirom na navedeno valjalo je odlučiti kao u izreci rješenja.

U Rijeci 18. ožujka 2026.

Predsjednik vijeća

Ksenija Jurković-Šepić,. v.r.

UPUTA O PRAVU NA ŽALBU
Protiv ovog rješenja stranke mogu podnijeti žalbu u roku od 3 (tri) dana od dana dostave prijepisa rješenja. Žalba se podnosi ovome sudu u dovoljnom broju primjeraka za sud te za protivnu stranku i branitelja. O žalbi odlučuje Županijski sud u Rijeci.

															
Za točnost otpravka ovlašteni službenik

Zorana Trbović



DNA:
- opt. Vanja Smojver,
- ODO u Rijeci,
- ošt. Nika Kružić, osobno i za maloljetne Andru Kružića Bunetu i Lenija Smojvera,
- ošt. Dominik Levar,
- ošt. mlt. Dorian Vranković, putem z.z. bake Smiljane Favro Šinkić,

Na znanje:
- ošt. Siniša Aleksić,
- PU PG II. PP Rijeka,
- Hrvatski zavod za socijalni rad, Područni ured Rijeka

